****

**CRNA GORA**

**AGENCIJA ZA ELEKTRONSKE KOMUNIKACIJE I
POŠTANSKU DJELATNOST**

Broj: 0504‐4464/1

Podgorica, 23. 07. 2021. godine

**OTVORENI KONSULTATIVNI PROCES**

**povodom pripreme Dokumentacije**

**za javno nadmetanje za dodjelu odobrenja za korišćenje radio-frekvencija iz opsega 900 MHz, 1800 MHz, 2 GHz i 2,6 GHz**

**za realizaciju javnih mobilnih elektronskih komunikacionih mreža**

Agencija za elektronske komunikacije i poštansku djelatnost (u daljem tekstu: Agencija), shodno nadležnostima utvrđenim Zakonom o elektronskim komunikacijama ("Službeni list CG", br. 40/13, 56/13, 2/17 i 49/19), je odlučila da sprovede postupak javnog nadmetanja za dodjelu odobrenja za korišćenje radio-frekvencija iz opsega 900 MHz, 1800 MHz, 2 GHz i 2,6 GHz za realizaciju javnih mobilnih elektronskih komunikacionih mreža. Imajući u vidu činjenicu da Agencija ima zakonsku obavezu da najkasnije šest mjeseci prije isteka perioda važenja odobrenja za korišćenje radio-frekvencija za realizaciju javnih elektronskih komunikacionih mreža, po službenoj dužnosti, pokrene postupak javnog nadmetanja za ponovnu dodjelu tih radio-frekvencija, Agencija se opredijelila da sprovede ponovnu dodjelu radio-frekvencija iz opsega 900 MHz, 1800 MHz i 2 GHz, za koje odobrenja ističu u aprilu 2022. godine, zajedno sa slobodnim radio-frekvencijama iz opsega 2 GHz i 2,6 GHz, u jednom postupku javnog nadmetanja.

Nastojeći da postupak dodjele radio-frekvencija za mobilne mreže sprovede na objektivan, transparentan, nediskriminatoran i proporcionalan način, uzimajući u obzir principe racionalnog korišćenja radio-frekvencijskog spektra, te vodeći računa o potrebi zaštite efektivne konkurencije na tržištu javnih mobilnih elektronskih komunikacionih usluga i omogućavanja kontinuiteta pružanja usluga velikom broju korisnika, Agencija se opredijelila da javno nadmetanje sprovede metodom aukcije spektra. Svoja opredjeljenja u pogledu predmeta dodjele, strategije dodjele, uslova dodjele i korišćenja radio-frekvencija, te formata i procedure javnog nadmetanja, Agencija je, saglasno članu 108 Zakona o elektronskim komunikacijama, definisala Dokumentacijom za javno nadmetanje za dodjelu odobrenja za korišćenje radio-frekvencija iz opsega 900 MHz, 1800 MHz, 2 GHz i 2,6 GHz za realizaciju javnih mobilnih elektronskih komunikacionih mreža (u daljem tekstu: Dokumentacija za javno nadmetanje), čiji nacrt je predmet javnih konsultacija.

Dokumentacija za javno nadmetanje je strukturirana na sljedeći način.

Ciljevi i opšta razmatranja u vezi postupka dodjele predmetnih radio-frekvencija su prezentovani u Poglavlju 1.

U Poglavlju 2 je dat osvrt na stepen tehnološkog razvoja i dostupnosti fiksnih i mobilnih širokopojasnih elektronskih komunikacionih mreža u Crnoj Gori i pregled trenutnih dodjela mobilnim operatorima u opsezima 800 MHz, 900 MHz, 1800 MHz, 2 GHz i 2,6 GHz.

Predmet javnog nadmetanja za dodjelu odobrenja za korišćenje raspoloživih radio-frekvencija za realizaciju javnih mobilnih elektronskih komunikacionih mreža, sa strukturom frekvencijskih blokova u svakom opsegu opisan je u Poglavlju 3.

U Poglavlju 4 je dat zakonski okvir za sprovođenje postupka javnog nadmetanja, pregled postupka javnog nadmetanja, uslovi vezani za podobnost za učešće u postupku javnog nadmetanja, kao i opšti uslovi kojih se ponuđači moraju pridržavati tokom postupka javnog nadmetanja. U ovom poglavlju su dati i uslovi vezani za garanciju ponude, te najniži iznosi jednokratne naknade za dodjelu odobrenja za korišćenje radio-frekvencija, kao i opšti opis formata aukcije spektra i toka aukcijskog procesa.

Posebni uslovi i obaveze koje se odnose na rezervisani spektar, *spectrum cap*-ove i *spectrum floor*-ove, te posebne uslove i obaveze koje se odnose na dinamiku pokrivanja i implementaciju mreža su dati u Poglavlju 5.

Pravila aukcije spektra su predmet Poglavlja 6.

U Poglavlju 7 su dati opšti tehnički uslovi korišćenja radio-frekvencija koje su predmet postupka javnog nadmetanja.

Pregled regulatornih naknada koje se plaćaju u vezi sa korišćenjem radio-frekvencija, odnosno pružanjem javnih elektronskeih komunikacionih usluga su dati u Poglavlju 8.

Na kraju Dokumentacije za javno nadmetanje, u formi aneksa, dati su odgovarajući obrasci i dodatne informacije koje su od značaja za postupak javnog nadmetanja. Kao prilog domkumenta dati su i nacrti odobrenja za korišćenje radio-frekvencija.

Shodno članu 33 Zakona, Agencija, uzimajući u obzir značaj predstojećeg postupka dodjele spektra, pokreće postupak javnih konsultacija o Nacrtu dokumentacije za javno nadmetanje.

Dostavljanje komentara, mišljenja i sugestija

Komentari, mišljenja i sugestije na tekst Nacrta dokumentacije za javno nadmetanje dostavljaju se putem:

* e-maila na adresu: aukcija2021@ekip.me;
* pošte na adresu: Agencija za elektronske komunikacije i poštansku djelatnost,

Bul. Džordža Vašingtona 56, 81000 Podgorica

sa naznakom: Za otvoreni konsultativni proces povodom pripreme Dokumentacije za javno nadmetanje za dodjelu odobrenja za korišćenje radio-frekvencija iz opsega 900 MHz, 1800 MHz, 2 GHz i 2,6 GHz za realizaciju javnih mobilnih elektronskih komunikacionih mreža.

**Transparentnost otvorenog konsultativnog procesa**

Dokumentacija za javno nadmetanje koja je predmet javnih konsultacija, prispjeli komentari, mišljenja i sugestije na isti, a koji prispiju u za to predviđenom roku, kao i odgovori i stavovi Agencije na prispjele komentare, mišljenja i sugestije od zainteresovanih subjekata, će se arhivirati i učiniti dostupnim objavljivanjem na web stranici Agencije na adresi http://www.ekip.me.

**Povjerljivost informacija**

Zainteresovani subjekat koji ne želi da djelovi njegovih komentara budu objavljeni, a koji se mogu smatrati povjerljivim, treba to jasno da navede u komentaru dostavljenom Agenciji, uz obrazloženje. S tim u vezi, potrebno je da se povjerljive informacije i objašnjenja šalju u aneksu, tako da ostatak teksta može biti dostupan javnosti. Ako su podaci koji su dostavljeni označeni kao povjerljivi, suprotno zakonu kojim se uređuje tajnost podataka, zaštita podataka o ličnosti i zaštita neobjavljenih podataka, Agencija ih neće smatrati povjerljivim. Agencija će sa podacima koji su povjerljivi postupati na način kojim se obezbjeđuje njihova povjerljivost.

**Rokovi za obavljanje konsultativnog procesa**

Javne konsultacije će se sprovoditi po fazama i u rokovima datim u narednoj tabeli.

|  |  |  |
| --- | --- | --- |
|  | **Faza javnih konsultacija** | **Vrijeme trajanja** |
| I | Početak konsultativnog procesa povodom pripreme Dokumentacije za javno nadmetanje | 23. jul 2021. godine |
| II | Dostavljanje komentara, mišljenja i sugestija na tekst Nacrta dokumentacije za javno nadmetanje | najkasnije do10. septembra 2021. godine |
| III | Razmatranje prispjelih komentara, mišljenja i sugestija i objavljivanje odgovora i stavova Agencije | najkasnije do 1. oktobra 2021. godine |
| IV | Usvajanje Dokumentacije za javno nadmetanje | najkasnije do 20. oktobra 2021. godine |

**PREDSJEDNIK SAVJETA**

**Branko Kovijanić**